Softcatalà presenta la traducció al català del navegador Firefox 3
2008-06-17 00:00:00

[Softcatalà](http://www.softcatala.org), en col·laboració amb la comunitat de [Mozilla](http://www.mozilla.org) i la filial europea [Mozilla Europe](http://www.mozilla-europe.org), presenta la traducció al català de la nova versió 3.0 del mundialment reconegut navegador [Firefox](http://www.softcatala.org/wiki/Firefox). Aquesta nova versió es presenta simultàniament en més de 40 llengües i també se n'ha traduït [gran part de l'ajuda](http://support.mozilla.com/ca/kb/Firefox+Help), la qual es continuarà completant en la nostra llengua de forma col·laborativa a la xarxa.  Algunes de les diverses novetats i innovacions tecnològiques a destacar són: 

  * La integració de les adreces d'interès amb l'historial de navegació en una biblioteca de pàgines web, les quals també es poden etiquetar per a facilitar-ne la cerca i la consulta.
  * Una «barra d'ubicació intel·ligent» que mostra, a mesura que hi aneu escrivint, els llocs web del vostre historial que coincideixin amb el text introduït.
  * Un zoom més potent, que permet ampliar i reduir les pàgines que visiteu d'una forma més natural i escalada.
  * Una navegació més fluïda a través de les pestanyes, la qual permet desplaçar-se entre elles d'una forma més còmoda.
  * Un millor tractament dels gràfics, amb la inclusió de noves característiques de les tecnologies SVG i Canvas, i també l'ús de perfils de colors propis de les imatges.
  * Un menor consum de memòria, i per tant, una càrrega de les pàgines i imatges més eficient.
  * Una aparença més idònia d'acord amb la plataforma que utilitzeu (Windows, Linux o Mac)
  * Un gestor de baixades que permet aturar i reprendre les baixades que tingueu entre sessions.
  * Diferents mesures per a millorar encara més la seguretat a la xarxa, des de botons de ràpida identificació d'una pàgina a avisos de llocs web sospitosos de ser fraudulents, perillosos, o de no posseir un certificat adequat.
  * Integració amb sistemes antivirus i de control parental a Windows.

Podeu obtenir-ne més informació consultant una llista detallada de les [característiques](http://www.mozilla-europe.org/ca/firefox/features/) i les [notes d'aquesta versió](http://www.mozilla-europe.org/ca/firefox/3.0/releasenotes/). Tal com en el llançament de la versió 2, hi haurà celebracions arreu del món, i com és d'esperar, també al nostre país. A continuació es llisten les que estan previstes actualment: 

  * Barcelona. El dijous 26 de juny a partir de les 7 de la tarda al [Centre Comarcal Lleidatà](http://cclleidata.cat). Organitzada per l'[equip de traducció del Firefox al català](http://www.softcatala.org/wiki/Firefox), es farà una presentació de les novetats del Firefox 3 i diferents experts web de l'àmbit català, com ara l'equip de l'[EyeOS](http://www.eyeos.cat), n'opinaran al respecte. Poc després, hi haurà una actuació musical en directe del grup [La Carxofa i la Ceba](http://webs.racocatala.cat/carxofaceba/), i tot fent xerinola, en seguiran sortejos i regals commemoratius.
  * València. El dissabte 28 de juny a partir de les 10 del matí a [Ca Revolta](http://www.carevolta.org). Organitzada per la secció valenciana de la [comunitat catalanoparlant de l'Ubuntu](http://www.ubuntu.cat), es farà una explicació de les novetats del Firefox i una comparativa amb la resta de navegadors del mercat. S'animarà la sessió amb alguns obsequis.
  * Amposta. El dissabte 28 de juny a partir de les 5 de la tarda al [Bart's Cafè](http://www.marclaspa.com/). Organitzada per [Atictes](http://www.atictes.cat), es parlarà de les innovacions del nou navegador de Mozilla i es farà un repàs del panorama actual a la xarxa. També hi haurà diverses sorpreses per als assistents.

Per a més informació de com assistir-hi, visiteu la pàgina <http://festa.firefox.cat>. Aprofitant la sortida de la nova versió del navegador, des de la comunitat de Mozilla també s'ha organitzat un rècord Guiness per a aconseguir el màxim de baixades mundial que hagi tingut una aplicació de programari fins ara. N'obtindreu més detalls a la pàgina «[Download Day](http://www.spreadfirefox.com/worldrecord/ )» de la campanya SpreadFirefox. Més informació

  * [Mozilla llança el Firefox 3 i torna a definir com experimentar la Web](http://www.mozilla-europe.org/ca/press/2008/06/17/1163-mozilla-llanca-el-firefox-3-i-torna-a-definir-com-experimentar-la-web)
  * [Provant el Firefox 3](http://firefoxcat.blogspot.com/2008/06/provant-el-firefox-3.html)